**REPUBLIKA SRPSKA**

**VLADA**

**E**

**PRIJEDLOG**

**(po hitnom postupku)**

**ZAKON**

**O IZMJENAMA ZAKONA**

**O RAZVOJU MALIH I SREDNJIH PREDUZEĆA**

**Banja Luka, oktobar 2025. godine**

**Prijedlog**

**(po hitnom postupku)**

**ZAKON**

**O IZMJENAMA ZAKONA**

**O RAZVOJU MALIH I SREDNJIH PREDUZEĆA**

Član 1.

U Zakonu o razvoju malih i srednjih preduzeća („Službeni glasnik Republike Srpske“, br. 50/13, 56/13, 84/19 i 115/24) u članu 15. u stavu 1. riječi: „poziciji Grant za sprovođenje Strategije“ zamjenjuju se riječima: „pozicijama Tekući grant za sprovođenje Strategije razvoja MSP, preduzetništva i uspostavljanja poslovnih zona i Tekući grant za podršku učešću i organizaciji sajmova i manifestacija u svrhu razvoja privrede i preduzetništva“.

Stav 3. mijenja se i glasi:

„(3) Vlada na prijedlog Ministarstva, u roku od tri mjeseci od dana stupanja na snagu ovog zakona, donosi uredbe kojima se propisuju namjena, uslovi i postupak dodjele podsticajnih sredstava za razvoj MSP, kao i druga pitanja od značaja za ovaj postupak .“

Član 2.

U članu 16. u stavu 1. ispred riječi: „Korisnici“ broj jedan u obostranoj zagradi briše se.

St. 2. i 3. brišu se.

Član 3.

U članu 18, kao i u cijelom tekstu Zakona, riječi: „s ciljem realizacije projekata koji za namjenu mogu imati“ zamjenjuju se riječima: „za sljedeće namjene“.

Član 4.

U članu 20. u stavu 1. ispred riječi: „Ministarstvo“ broj jedan u obostranoj zagradi briše se.

Stav 2. briše se.

Član 5.

U članu 21. st. 2. i 3. brišu se.

Dosadašnji stav 4. postaje stav 2.

Član 6.

Čl. 22. i 23. brišu se.

Član 7.

U članu 49. stav 1. briše se.

U stavu 2. ispred riječi: „Ministar“ broj dva u obostranoj zagradi briše se.

Član 8.

Ovaj zakon stupa na snagu osmog dana od dana objavljivanja u „Službenom glasniku Republike Srpske“.

Broj: PREDSJEDNIK

Datum: NARODNE SKUPŠTINE

Nenad Stevandić

**OBRAZLOŽENJE**

**PRIJEDLOGA ZAKONA O IZMJENAMA ZAKONA O RAZVOJU MALIH I SREDNJIH PREDUZEĆA**

**(po hitnom postupku)**

**I USTAVNI OSNOV**

Ustavni osnov za donošenje ovog zakona sadržan je u Amandmanu XXXII na član 68. t. 6. i 8. Ustava Republike Srpske, prema kojima Republika Srpska, između ostalog, uređuje i obezbjeđuje svojinske i obligacione odnose i zaštitu svih oblika svojine, pravni položaj preduzeća i drugih organizacija, njihovih udruženja i komora, osnovne ciljeve i pravce privrednog razvoja, kao i u članu 70. stav 2. Ustava Republike Srpske, kojim je utvrđeno da Narodna skupština Republike Srpske donosi zakone, druge propise i opšte akte.

**II USKLAĐENOST SA USTAVOM, PRAVNIM SISTEMOM I PRAVILIMA ZA IZRADU ZAKONA I DRUGIH PROPISA REPUBLIKE SRPSKE**

Prema Mišljenju Republičkog sekretarijata za zakonodavstvo, broj: 22.03-020-2791/25 od 2. oktobra 2025. godine, ustavni osnov za donošenje ovog zakona sadržan je u Amandmanu XXXII na član 68. t. 6. i 8. Ustava Republike Srpske, prema kojima Republika, između ostalog, uređuje i obezbjeđuje svojinske i obligacione odnose, zaštitu svih oblika svojine, pravni položaj preduzeća i drugih organizacija, osnovne ciljeve i pravce privrednog i tehnološkog razvoja, kao i politiku i mjere za usmjeravanje razvoja.

Takođe, prema članu 70. Ustava, Narodna skupština donosi zakone, druge propise i opšte akte.

Razlozi za donošenje ovog zakona sadržani su u potrebi pojednostavljenja postupka dodjele podsticaja za mala i srednja preduzeća, a s ciljem bržeg i efikasnijeg prilagođavanja potrebama na tržištu.

Ovim izmjenama stvaraju se pravne pretpostavke da se podzakonskim aktima uredi cjelokupan postupak dodjele podsticaja, a kojim bi se smanjili administrativni postupci i ubrzala dodjela podsticaja.

Ovaj sekretarijat konstatuje da je obrađivač, u skladu sa članom 213. Poslovnika Narodne skupštine Republike Srpske („Službeni glasnik Republike Srpske“, broj 66/20), naveo razloge za hitno donošenje ovog zakona.

Ovaj sekretarijat uputio je određene sugestije koje su se odnosile na usklađivanje ovog zakona sa Pravilima za izradu zakona i drugih propisa Republike Srpske („Službeni glasnik Republike Srpske“, broj 24/14), koje je obrađivač prihvatio i ugradio u tekst Zakona.

Budući da je Republički sekretarijat za zakonodavstvo utvrdio da je ovaj prijedlog usklađen sa Ustavom, pravnim sistemom Republike i Pravilima za izradu zakona i drugih propisa Republike Srpske, mišljenja smo da se Prijedlog zakona o izmjenama Zakona o razvoju malih i srednjih preduzeća (po hitnom postupku) može uputiti dalje na razmatranje.

**III USKLAĐENOST SA PRAVNIM PORETKOM EVROPSKE UNIJE**

Prema Mišljenju Republičkog sekretarijata za zakonodavstvo, broj: 17.03-020-2809/25 od 3. oktobra 2025. godine, a nakon uvida u propise Evropske unije i analize Prijedloga zakona o izmjenama Zakona o razvoju malih i srednjih preduzeća, koji se upućuje u dalju proceduru po hitnom postupku (u daljem tekstu: Prijedlog), ustanovljen je izvor prava EU koji se odnosi na materiju Prijedloga, a koji je izrađivač uzeo u obzir prilikom njegove izrade. Zbog toga se u Izjavi o usklađenosti potvrđuje ocjena „usklađeno“.

Razlozi za izradu Prijedloga, kako se navodi u obrazloženju, sadržani su u potrebi pojednostavljenja postupka dodjele podsticaja za mala i srednja preduzeća. Prijedlogom se mijenjaju pravila u vezi sa utvrđivanjem uslova i načinom sprovođenja postupka dodjele svih vrsta podsticaja, s ciljem da se ovi elementi propisuju u podzakonskim aktima, kako bi se brže i efikasnije mogli prilagođavati stanju i promjenama na tržištu.

S obzirom na to da je riječ o dodjeli novčanih sredstava subjektima iz budžeta Republike Srpske, izrađivač je prilikom izrade Prijedloga imao u vidu legislativu EU u oblasti državne pomoći, odnosno Regulativu Komisije (EU) 651/2014 od 17. juna 2014. godine o ocjenjivanju određenih kategorija pomoći spojivima sa unutrašnjim tržištem u primjeni članova 107. i 108. Ugovora.[[1]](#footnote-1)

Naime, odredbe koje se odnose na podsticajna sredstva za razvoj malih i srednjih preduzeća, a koje su predmet izmjena u Prijedlogu zakona, ranije su bile usklađene sa aktima EU u oblasti državne pomoći[[2]](#footnote-2) i to sa Regulativom Komisije (ES) 800/2008 od 6. avgusta 2008. godine kojom se neke kategorije podrške ocjenjuju kompatibilnim sa zajedničkim tržištem vezano za primjenu članova 87. i 88. Ugovora (Opšta Regulativa o grupnom izuzeću)[[3]](#footnote-3). Navedenu regulativu je, 2014. godine zamijenila gore pomenuta Regulativa Komisije (EU) 651/2014. Izrađivač je identifikovao odredbe koje se odnose na vrstu i namjenu dodjele podsticajnih sredstava za mala i srednja preduzeća i u uporednom prikazu, koji prati ovo mišljenje, prikazao usklađenost novih pravila za dodjelu podsticaja sa važećom Regulativom EU.

Donošenje ovog zakona doprinijeće ispunjavanju obaveza iz člana 71. (c) SSP-a[[4]](#footnote-4) koje se odnose na konkurenciju i državnu pomoć.

**IV RAZLOZI ZA DONOŠENjE ZAKONA**

Zakonom o razvoju malih i srednjih preduzeća, između ostalog, uspostavljen je pravni i institucionalni okvir za sprovođenje postupka dodjele podsticaja za mala i srednja preduzeća (u daljem tekstu: podsticaj). Namjena dodjele podsticaja je poboljšanje konkurentnosti MSP, promocija MSP i uspostavljanje i jačanje preduzetničke infrastrukture.

Cilj izmjena ovog zakona je da se postupak dodjele podsticaja dodatno pojednostavi, učini jasnim i efikasnim, kako za sva MSP koja su zainteresovana za podsticaje, tako i za Ministarstvo koje sprovodi ovaj postupak. Zakonom se mijenjaju pravila u vezi sa utvrđivanjem uslova i načinom sprovođenja postupka dodjele svih vrsta podsticaja, te je cilj da se ovi elementi propisuju u podzakonskim aktima, kako bi se brže i efikasnije mogli prilagođavati stanju i promjenama na tržištu.

Naime, trendovi na tržištu utiču na poslovanje MSP što zahtijeva njihovo brže prilagođavanje kroz nabavku moderne opreme za proizvodnju i usluge, digitalnu transformaciju poslovanja, energetsku efikasnost, edukacije, standarde, učešće na sajmovima i druge bitne aktivnosti. Promjena tržišnih trendova zahtijeva i prilagođavanje potrebne podrške i postupaka, koji se brže i efikasnije mogu definisati podzakonskim aktima u odnosu na intervencije u zakonu za koje je potrebno više vremena.

Dakle, ovim zakonom propisuje se okvir za postupak dodjele podsticaja, a u podzakonskim aktima na detaljan način urediće se sam postupak dodjele podsticaja. Shodno tome, cilj je da se kroz podzakonske akte propiše postupak dodjele podsticaja koji je vremenski kraći i jednostavniji i u potpunosti se realizuje u Ministarstvu. Na ovaj način se ubrzava postupak dodjele podsticaja, a MSP se ostavlja više vremena za realizaciju aktivnosti za koje traže podsticaj, kao što je to slučaj kod nabavke opreme koja se često vrši iz inostranstva. Dakle, Ministarstvo će brže sprovesti postupak dodjele podsticaja i to u okviru jedne kalendarske godine.

Osim navedenog, ovim izmjenama zakona MSP neće imati obavezu da izrađuju i na javni poziv dostavljaju projekat kao poseban dokument, koji je zahtijevao dodatno vrijeme, eventualne troškove angažmana konsultanata i druge aktivnosti koje posebno otežavaju prijavu malim subjektima. Podzakonskim aktima će se propisati jednostavan obrazac zahtjeva sa ključnim elementima aktivnosti, koje će subjekt sprovoditi, te podacima o subjektu.

Takođe, cilj ovih izmjena je i da se ujednače procedure dodjele svih podsticaja koje dodjeljuje Ministarstvo, a što podrazumijeva usklađenost odredaba u zakonima i podzakonskim aktima kojima se propisuju postupci dodjele podsticaja. Navedena usklađenost odnosi se na isti način dostavljanja zahtjeva za podsticaj, sve prijavne obrasce, isplatu podsticaja po principu refundacije i sve ostale radnje od značaja za sprovođenje postupka dodjele podsticaja. Na taj način svi privredni subjekti nemaju obavezu utroška vremena i resursa na pripremu dokumentacije i postupka prijave na javni poziv za dodjelu podsticaja, već se mogu fokusirati na pravilan izbor podsticaja i efekte koje mogu imati od njih. Pored toga, sa izmjenama ovog zakona i Ministarstvo će svoje postupke odobravanja i isplate podsticaja efikasnije i ekonomičnije okončavati.

**V RAZLOZI ZA DONOŠENJE ZAKONA PO HITNOM POSTUPKU**

Razlog za donošenje ovog zakona po hitnom postupku proističe iz potrebe za što hitnijim djelovanjem u pravcu maksimalnog pojednostavljivanja postupka dodjele podsticaja za MSP i postizanja veće uspješnosti tog postupka.

Iz tog razloga, opšti interes za cijelo društvo je obezbijediti efikasnije i ekonomičnije sprovođenje postupka podsticaja za MSP. Na taj način ovaj zakon ima pozitivan uticaj na privredu u cijelosti, budući da se sa njegovim donošenjem stvaraju uslovi za postizanje boljih rezultata i efekata u oblasti MSP. Unapređenje uslova za poslovanje MSP treba da utiče i na poboljšanje njihove konkurentnosti na tržištu, a što za efekat treba da ima i povećanje naknada zaposlenih kod tih subjekata.

Shodno tome, u opštem je interesu, kako za građane tako i za privredu Republike Srpske, da se ovaj zakon uputi u proceduru po hitnom postupku.

Imajući u vidu navedeno, smatramo da su ispunjene pretpostavke propisane članom 213. Poslovnika Narodne skupštine Republike Srpske („Službeni glasnik Republike Srpske“, broj 66/20) da se ovaj zakon usvoji po hitnom postupku.

**VI OBRAZLOŽENJE PREDLOŽENIH RJEŠENJA**

Članom 1. vrši se izmjena u članu 15. stav 1. Zakona, radi preciznog navođenja naziva grantova u budžetu sa kojih se vrši isplata podsticaja. Pored toga, ovim članom mijenja se i stav 3, s ciljem jasnog propisivanja predmeta podzakonskih akata kojim će se detaljnije urediti postupak dodjele podsticaja.

Članom 2. mijenja se člana 16. Zakona. Ova izmjena odnosi se na ukidanje projekta, kao dokumenta koji je predstavljao osnov za ostvarivanje prava na podsticaj. Umjesto projekta kao posebnog dokumenta i pratećih specifikacija, podzakonskim aktima će se propisati da MSP u obrascu zahtjeva navodi osnovne elemente za aktivnosti po osnovu kojih se traži ostvarivanje prava na podsticaj. Na taj način, postiže se jednostavniji i ekonomičniji postupak ostvarivanja prava na podsticaj.

Članom 3. se u čl. 18, 18a. i 19. Zakona vrše izmjene teksta radi usaglašavanja ovih zakonskih odredaba sa konceptom dodjele podsticaja koji se ne zasniva na izradi projekta.

Članom 4. vrši se izmjena člana 20. na način da se briše sadržaj javnog poziva koji će se detaljnije propisivati podzakonskim aktima.

Članom 5. vrši se izmjena člana 21. zakona kojim se propisuje imenovanje i rad komisije za sprovođenje postupka dodjele podsticaja. Sastav komisije i njene obaveze će se detaljnije propisivati podzakonskim aktima.

Članom 6. propisuje se brisanje čl. 22. i 23. zakona kojim su bile detaljno propisane obaveze komisije, te sprovođenje postupka dodjele podsticaja, što će se s ciljem pojednostavljenja i skraćenja procedure propisivati podzakonskim aktima.

Članom 7. usklađuje se izmjena iz člana 15. stav 3. ovog zakona.

Član 8. propisuje stupanje na snagu ovog zakona.

**VII FINANSIJSKA SREDSTVA I EKONOMSKA OPRAVDANOST DONOŠENJA ZAKONA**

Potrebna finansijska sredstva biće usklađena sa planiranim i raspoloživim sredstvima iz budžeta Republike Srpske.

**PRILOG**

**ZAKON O RAZVOJU MALIH I SREDNJIH PREDUZEĆA**

(Tekst predloženih izmjena ugrađen u osnovni tekst Zakona)

Član 15.

(1) Podsticajna sredstva za razvoj malih i srednjih preduzeća (u daljem tekstu: podsticajna sredstva) su sredstva iz budžeta Republike Srpske, planirana na **pozicijama Tekući grant za sprovođenje Strategije razvoja MSP, preduzetništva i uspostavljanja poslovnih zona i Tekući grant za podršku učešću i organizaciji sajmova i manifestacija u svrhu razvoja privrede i preduzetništva**, a koja se dodjeljuju u cilju poboljšanja opštih uslova za razvoj i konkurentnost MSP, u skladu sa pravilima koja su utvrđena u propisima kojima se uređuje državna pomoć.

(2) Podsticajna sredstva dodjeljuju se u skladu sa ciljevima utvrđenim Strategijom, do iznosa raspoloživih sredstava planiranih budžetom Republike Srpske za te namjene, za određenu fiskalnu godinu.

(3) **Vlada na prijedlog Ministarstva, u roku od tri mjeseci od dana stupanja na snagu ovog zakona, donosi uredbe kojima se propisuju namjena, uslovi i postupak dodjele podsticajnih sredstava za razvoj MSP, kao i druga pitanja od značaja za ovaj postupak .**

(4) Osim sredstava iz stava 1. ovog člana, za sprovođenje Strategije mogu se koristiti i novčana sredstva iz drugih raspoloživih izvora.

Član 16.

Korisnici podsticajnih sredstava mogu biti subjekti sa sjedištem u Republici Srpskoj, i to:

1) MSP,

2) lokalne razvojne agencije, ustanove, komore i udruženja koje su osnovane s ciljem zastupanja interesa i podrške u oblasti MSP ili preduzimaju aktivnosti u vezi sa tom oblašću,

3) jedinice lokalne samouprave.

Član 18.

Podsticajna sredstva za poboljšanje konkurentnosti MSP dodjeljuju se **za sljedeće namjene:**

a) uspostavljanje međunarodnih standarda koji se tiču poslovanja MSP,

b) digitalnu transformaciju poslovnih procesa,

v) nabavku opreme za MSP,

g) primjenu poslovnih i tehničkih inovacija u poslovanju,

d) pružanje stručnih usluga i edukacija u oblasti MSP,

đ) očuvanje tradicionalnih zanata.

Član 18a.

Podsticajna sredstva za promociju MSP dodjeljuju se **za sljedeće namjene:**

a) organizovanje zajedničkog nastupa MSP na sajmovima u inostranstvu,

b) organizovanje sajma,

v) organizovanje konferencije.

Član 19.

Podsticajna sredstva za uspostavljanje i jačanje preduzetničke infrastrukture dodjeljuju se **za sljedeće namjene**:

a) izgradnju infrastrukture u poslovnoj zoni,

b) adaptaciju prostora i nabavku opreme za potrebe preduzetničkog inkubatora i drugih oblika preduzetničke infrastrukture, osim poslovnih zona.

Član 20.

Ministarstvo, u skladu sa Uredbom iz člana 15. stav 3. ovog zakona i planom utroška sredstava, raspisuje javni poziv za dodjelu podsticajnih sredstava u jednom od sredstava javnog informisanja dostupnom na teritoriji Republike Srpske i na internet stranici Ministarstva.

Član 21.

(1) Za svaku vrstu i svrhu dodjele podsticaja iz člana 17. stav 1. ovog zakona ministar imenuje komisiju za sprovođenje postupka dodjele podsticajnih sredstava.

**(2)** Članovima komisije ne pripada naknada za rad.

Član 49.

Ministar će u roku od šest mjeseci od stupanja na snagu ovog zakona donijeti Pravilnik o uslovima i načinu uspostavljanja poslovnih zona (član 8. stav 5).

1. *Commission Regulation (EU) No 651/2014 of 17 June 2014 declaring certain categories of aid compatible with the internal market in application of Articles 107 and 108 of the Treaty* [↑](#footnote-ref-1)
2. Zakon o razvoju malih i srednjih preduzeća („Službeni glasnik Republike Srpske“, broj 50/13). [↑](#footnote-ref-2)
3. *Commission Regulation (EC) No 800/2008 of 6 August 2008 declaring certain categories of aid compatible with the common market in application of Articles 87 and 88 of the Treaty* *(General block of exemption Regulation)* [↑](#footnote-ref-3)
4. Sporazum o stabilizaciji i pridruživanju između Evropskih zajednica i njihovih država članica, s jedne strane, i BiH, s druge strane („Službeni glasnik BiH“ – Međunarodni ugovori, broj 10/08). [↑](#footnote-ref-4)